ประกาศกรมการจัดหางานประกาศกรมการจัดหางานเรื่องกำหนดอัตราค่าจ้างมาตรฐานขั้นต่ำและเงื่อนไขสำหรับการจ้างแรงงานไทยไปทำงานในประเทศภูมิภาคตะวันออกกลางและแอฟริกาเหนือ[๑] ตามที่กรมการจัดหางานได้ประกาศกำหนดอัตราค่าจ้างมาตรฐานขั้นต่ำและเงื่อนไขสำหรับการจ้างแรงงานไทยไปทำงานในประเทศภูมิภาคตะวันออกกลางพ.ศ. ๒๕๕๐เพื่อใช้เป็นเกณฑ์ในการพิจารณาอนุญาตให้รับสมัครและจัดส่งคนหางานไปทำงานในประเทศภูมิภาคตะวันออกกลางตั้งแต่วันที่ ๒๙ มีนาคม พ.ศ. ๒๕๕๐ เป็นต้นมา นั้นเนื่องจากอัตราค่าจ้างมาตรฐานขั้นต่ำในประเทศภูมิภาคตะวันออกกลางในประกาศกำหนดอัตราค่าจ้างมาตรฐานขั้นต่ำและเงื่อนไขสำหรับการจ้างแรงงานไทยไปทำงานในประเทศภูมิภาคตะวันออกกลางพ.ศ. ๒๕๕๐ไม่สอดคล้องกับสภาพการจ้างแรงงานไทยในประเทศภูมิภาคตะวันออกกลางในปัจจุบันประกอบกับประเทศในภูมิภาคแอฟริกาเหนือซึ่งมีอาณาเขตติดกับทะเลเมดิเตอร์เรเนียนมีลักษณะของสภาพภูมิศาสตร์ วัฒนธรรม ประเพณีและสภาพการจ้างแรงงานต่างชาติคล้ายคลึงกับประเทศในภูมิภาคตะวันออกกลาง ดังนั้นเพื่อให้การกำหนดค่าจ้างมาตรฐานขั้นต่ำและเงื่อนไขสำหรับการจ้างแรงงานไทยที่จะไปทำงานในประเทศภูมิภาคตะวันออกกลางและแอฟริกาเหนือเป็นไปด้วยความเหมาะสมและสอดคล้องกับสภาพการจ้างที่แท้จริงในประเทศภูมิภาคตะวันออกกลางและแอฟริกาเหนืออธิบดีกรมการจัดหางานจึงออกประกาศไว้ ดังต่อไปนี้ข้อ ๑ ประกาศนี้ให้ใช้บังคับเมื่อพ้นกำหนดสามสิบวันนับแต่วันที่ประกาศเป็นต้นไปข้อ ๒ ให้ยกเลิกประกาศกรมการจัดหางานเรื่อง กำหนดอัตราค่าจ้างมาตรฐานขั้นต่ำและเงื่อนไขสำหรับการจ้างแรงงานไทยไปทำงานในประเทศภูมิภาคตะวันออกกลางพ.ศ. ๒๕๕๐ ลงวันที่ ๒๙ มีนาคม พ.ศ.๒๕๕๐ข้อ ๓ ในประกาศนี้ประเทศภูมิภาคตะวันออกกลางและแอฟริกาเหนือ หมายความว่า ประเทศซาอุดีอาระเบีย บาห์เรน โอมาน คูเวต กาตาร์ ปาเลสไตน์จอร์แดน สหรัฐอาหรับเอมิเรตส์ ซีเรีย เลบานอน อิรัก อิหร่าน เยเมน มอริเตเนียอียิปต์ ตูนีเซีย โมร็อกโก แอลจีเรีย อิสราเอล และลิเบียช่างฝีมือระดับสูง หรือพนักงานที่ใช้ทักษะระดับสูง หมายความว่า ผู้ที่มีคุณสมบัติมีความรู้ความสามารถเกี่ยวกับการทำงานทั้งทางทฤษฎีและปฏิบัติเป็นอย่างดีมีความรู้ภาษาอังกฤษพื้นฐานเพื่อใช้ในการปฏิบัติงาน สามารถวิเคราะห์ตัดสินใจแก้ปัญหา นำความรู้และทักษะมาประยุกต์ใช้กับเทคโนโลยีใหม่ได้สามารถอ่านแบบแปลนที่ซับซ้อนและรู้จักสัญลักษณ์หรือคำสั่งที่เกี่ยวข้องกับงานสามารถใช้เครื่องมือที่เกี่ยวข้องกับงานที่รับมอบหมายสามารถวางแผนการทำงานเพื่อป้องกันอันตรายที่เกิดจากการทำงานอย่างปลอดภัยหรือผ่านการทดสอบมาตรฐานฝีมือแรงงานแห่งชาติ ระดับ ๓ และต้องมีประสบการณ์ทำงานในหน้าที่มาแล้วไม่น้อยกว่า๕ ปีช่างฝีมือระดับพื้นฐาน หรือพนักงานที่ใช้ทักษะระดับพื้นฐาน หมายความว่าผู้ที่มีคุณสมบัติมีความรู้ความสามารถเกี่ยวกับงานทั้งทางทฤษฎีและปฏิบัติสามารถอ่านแบบพื้นฐานและรู้จักสัญลักษณ์หรือคำสั่งที่เกี่ยวข้องกับงานได้มีความรู้ความสามารถ ทักษะการใช้เครื่องมืออุปกรณ์ได้ดีและมีประสบการณ์ในการทำงานรู้จักวิธีการทำงานอย่างปลอดภัยสามารถให้คำแนะนำผู้ใต้บังคับบัญชาได้หรือผ่านการทดสอบมาตรฐานฝีมือแรงงานแห่งชาติระดับ ๒ และต้องมีประสบการณ์ทำงานในหน้าที่ไม่น้อยกว่า ๒ ปีแรงงานกึ่งฝีมือ หมายความว่าผู้มีคุณสมบัติมีความรู้เกี่ยวกับงานทั้งทางทฤษฎีและปฏิบัติมีทักษะการใช้เครื่องมืออุปกรณ์รู้จักวิธีการทำงานอย่างปลอดภัย สามารถทำงานตามคำแนะนำของหัวหน้างานหรือผ่านการทดสอบมาตรฐานฝีมือแรงงานแห่งชาติ ระดับ ๑แรงงานทั่วไป หรือพนักงานทั่วไป หมายความว่าผู้ที่มีคุณสมบัติมีความรู้เกี่ยวกับงานทางทฤษฎีและปฏิบัติหรืออย่างใดอย่างหนึ่งรู้จักและใช้เครื่องมือที่เกี่ยวข้องกับงานได้สามารถทำงานร่วมกับผู้อื่นในหน่วยงานเดียวกันให้ลุล่วงตามคำสั่งของหัวหน้างานข้อ ๔ กำหนดอัตราค่าจ้างมาตรฐานขั้นต่ำและเงื่อนไขสำหรับการจ้างแรงงานไทยไปทำงานในประเทศภูมิภาคตะวันออกกลางและแอฟริกาเหนือดังนี้(๑) กลุ่มอุตสาหกรรมก่อสร้างประกอบด้วย กลุ่มอาชีพช่างก่อสร้าง กลุ่มอาชีพช่างไฟฟ้าอาคาร เช่นช่างก่ออิฐ ช่างทาสี ช่างคอนกรีต ช่างไม้ ช่างปูน ช่างผูกเหล็ก ช่างปูกระเบื้องช่างติดตั้งและประกอบโครงสร้างเหล็ก ช่างประปา ช่างไฟฟ้าอาคาร เป็นต้นกำหนดอัตราค่าจ้าง ดังนี้(ก) แรงงานทั่วไป ไม่ต่ำกว่าเดือนละ ๕๐๐ เหรียญสหรัฐฯ(ข) แรงงานกึ่งฝีมือ ไม่ต่ำกว่าเดือนละ ๕๒๐ เหรียญสหรัฐฯ(ค) ช่างฝีมือระดับพื้นฐาน ไม่ต่ำกว่าเดือนละ ๖๐๐ เหรียญสหรัฐฯ(ง) ช่างฝีมือระดับสูง ไม่ต่ำกว่าเดือนละ ๘๐๐ เหรียญสหรัฐฯ(๒) กลุ่มอุตสาหกรรมน้ำมันปิโตรเลียมและก๊าซธรรมชาติประกอบด้วย โรงกลั่นน้ำมัน โรงแยกก๊าซธรรมชาติ โรงงานผลิตกระแสไฟฟ้าวางท่อน้ำมัน/ก๊าซ แท่นขุดเจาะน้ำมัน/ก๊าซธรรมชาติ เช่น ช่างตัดโลหะแผ่น ช่างกลึงช่างปรับเครื่องมือวัด ช่างติดตั้งเครื่องมือวัด ช่างเชื่อมโลหะแผ่น ช่างเชื่อมท่อช่างเจียร ช่างติดตั้งเครื่องกล ช่างไฮโดรลิก ช่างประกอบท่อ ช่างหุ้มฉนวนช่างพ่นสีพ่นทราย ผู้ให้สัญญาณรถเครน เป็นต้น กำหนดอัตราค่าจ้าง ดังนี้(ก) แรงงานกึ่งฝีมือ ไม่ต่ำกว่าเดือนละ๕๕๐ เหรียญสหรัฐฯ(ข) ช่างฝีมือระดับพื้นฐาน ไม่ต่ำกว่าเดือนละ ๗๕๐เหรียญสหรัฐฯ(ค) ช่างฝีมือชั้นสูง ไม่ต่ำกว่าเดือนละ๑,๐๐๐ เหรียญสหรัฐฯ(๓) กลุ่มอุตสาหกรรมการผลิต อุตสาหกรรมศิลป์ อุตสาหกรรมเกษตรอุตสาหกรรมบริการ และอื่น ๆประกอบด้วย กลุ่มอาชีพช่างอุตสาหกรรมศิลป์ กลุ่มอาชีพเกษตรและกลุ่มอาชีพภาคบริการธุรกิจโรงแรมและภัตตาคาร เช่น ช่างทอง ช่างศิลป์ผู้ประกอบการ พนักงานบริการอาหารและเครื่องดื่ม แม่บ้านโรงแรมและภัตตาคารนวดและสปา บุรุษพยาบาล เสมียนธุรการ ผู้ดูแลฟาร์มพืชไร่และปศุสัตว์ เป็นต้นกำหนดอัตราค่าจ้าง ดังนี้(ก) แรงงานทั่วไป ไม่ต่ำกว่าเดือนละ๕๕๐ เหรียญสหรัฐฯ(ข) แรงงานกึ่งฝีมือขึ้นไป ไม่ต่ำกว่าเดือนละ๖๐๐ เหรียญสหรัฐฯ(๔) งานควบคุมเครื่องมือกลหนัก ได้แก่ พนักงานขับเครื่องจักรกลหนักเช่น รถขุด รถตัก รถลากจูง รถเกรดเดอร์ รถเครน รถแทรกเตอร์ รถลาดยาง เป็นต้นและช่างซ่อมบำรุงเครื่องจักรกลกำหนดอัตราค่าจ้าง ดังนี้(ก) แรงงานกึ่งฝีมือ ไม่ต่ำกว่าเดือนละ๕๕๐ เหรียญสหรัฐฯ(ข) แรงงานฝีมือ ไม่ต่ำกว่าเดือนละ๗๕๐ เหรียญสหรัฐฯข้อ ๕ อัตราค่าจ้างตามที่กำหนดเป็นอัตราค่าจ้างสำหรับการทำงานวันละ๘ ชั่วโมง สัปดาห์ละ ๖ วันข้อ ๖ นายจ้างต้องจัดสวัสดิการที่พักอาศัยให้คนหางานพร้อมสิ่งอำนวยความสะดวกให้เป็นไปตามมาตรฐานและเหมาะสมกับสภาพแวดล้อม และจัดหาอาหารให้วันละ ๓ มื้อหรือจ่ายเงินสดแทนค่าอาหารเดือนละไม่ต่ำกว่า ๑๒๐ เหรียญสหรัฐ ฯข้อ ๗ กรณีที่มีประกาศกำหนดอัตราค่าจ้างขั้นต่ำท้องถิ่นสูงกว่าอัตราค่าจ้างที่กำหนดในประกาศนี้นายจ้างจะต้องจ่ายค่าจ้างให้กับคนงานไทยในอัตราที่ไม่ต่ำกว่าอัตราค่าจ้างที่ทางการท้องถิ่นกำหนดข้อ ๘ เงื่อนไขใดที่ประกาศนี้ไม่ได้กำหนดไว้หรือไม่สามารถใช้ประกาศนี้บังคับได้และมีความจำเป็นเร่งด่วนให้อธิบดีกรมการจัดหางานพิจารณากำหนดในเรื่องดังกล่าวได้ตามความเหมาะสมประกาศณ วันที่ ๑๔ พฤษภาคม พ.ศ. ๒๕๕๗ประวิทย์เคียงผลอธิบดีกรมการจัดหางานปริยานุช/ผู้จัดทำ๒๖ พฤษภาคม๒๕๕๗ปริญสินีย์/ผู้ตรวจ๒ มิถุนายน๒๕๕๗[๑] ราชกิจจานุเบกษาเล่ม ๑๓๑/ตอนพิเศษ ๘๐ ง/หน้า ๓๙/๒๐ พฤษภาคม ๒๕๕๗